“ครม.” ไฟเขียวแจกเงิน “เราชนะ-เรารักกัน” รับเพิ่มอีก 2,000 บาท
“ครม.” ไฟเขียวแจกเงิน “เราชนะ-เรารักกัน” รับเพิ่มอีก 2,000 บาท
11 พ.ค. 2564

พล.อ.ประยุทธ์ จันทร์โอชา นายกรัฐมนตรี และรมว.กลาโหม เปิดเผยว่า คณะรัฐมนตรี (ครม.) มีมติเห็นชอบเพิ่มเงินสนับสนุนในโครงการ “เราชนะ” อีกคนละ 1,000 บาท/สัปดาห์ เป็นเวลา 2 สัปดาห์ รวม 2,000 บาท โดยมีประชาชนได้รับประโยชน์ ถึง 33.5 ล้านคน รวมทั้งมีมติเพิ่มเงินช่วยเหลือผู้ประกันตน โครงการ “ม33 เรารักกัน” อีกคนละ 1,000 บาท/สัปดาห์ เป็นระยะเวลา 2 สัปดาห์ รวม 2,000 บาท และขยายเวลาฃองโครงการออกไปถึงสิ้นเดือนมิถุนายนนี้ ซึ่งจะสามารถช่วยเหลือประชาชนได้มากกว่า 8 ล้านคน
พร้อมกันนี้ ที่ประชุม ครม.ยังได้อนุมัติโครงการพัฒนาและเสริมสร้างความเข้มแข็งของเศรษฐกิจฐานราก วงเงิน 45,000 ล้าน เพื่อฟื้นฟูเศรษฐกิจท้องถิ่นและชุมชน บนพื้นฐานของโอกาสและศักยภาพของท้องถิ่น ซึ่งจะเร่งดำเนินการทันที เมื่อสถานการณ์ของโควิด-19 บรรเทาลง โดยจะมีคณะกรรมการ “ขับเคลื่อนไทยไปด้วยกัน” เป็นกลไกสำคัญ ภายใต้การติดตามของรองนายกรัฐมนตรีทุกคน
อนึ่งก่อนหน้านี้สำนักงานเศรษฐกิจการคลัง (สศค.) เปิดเผยว่า มาตรการเราชนะ จะโอนเงินให้ผู้ได้สิทธิ์ สำหรับกลุ่มที่ใช้บัตรสวัสดิการแห่งรัฐ และบัตรประชาชน รอบแรก 1,000 บาท ในวันที่ 21 พ.ค.2564 และอีก 1,000 บาท ในวันที่ 28 พ.ค.2564 ส่วนกลุ่มที่ใช้สิทธิ์ผ่านแอพลิเคชันเป๋าตัง จะได้รับเงินรอบแรกวันที่ 20 พ.ค.2564 และงวด 27 พ.ค.2564
ส่วนมาตรการ ม.33 เรารักกัน จะโอนเงินงวดแรกในวันที่ 24 พ.ค.2564 และงวดวันที่ 31 พ.ค.2564 โดยมาตรการครอบคลุมในส่วนเราชนะ 33.5 ล้านคน และมาตรการ ม.33 เรารักกัน 9.27 ล้านคน ซึ่งไม่ต้องลงทะเบียนใหม่ ระบบจะโอนเงินเข้าอัตโนมัติ โดยใช้จ่ายได้ถึง 30 มิ.ย.2564